2566 fans var fredag aften mødt op for at se et sultent Aalborg Pirates-mandskab i Gigantium. Der gik dog lidt tid, før spillerne kom på isen. Modstanderen Odense Bulldogs sad nemlig fast i trafikken, og det udskød kampen med en halv time. Trods ekstra ventetid kom Aalborg Pirates-spillerne ud til kampen med ild i øjnene. Ventetiden værd Efter bare fem minutter bragte den nytilkomne Ian Edmondson Aalborg Pirates i front. Den scoring var langt fra den sidste, som publikum blev forkælet med. Selvom Pirates måtte spille i undertal i starten af anden periode grundet to udvisninger, var de ikke til at slå ud af kurs. Efter knap 13 minutter af anden periode stod det 4-0 efter en flot scoring af Tobias Ladehoff, og herfra cruisede det rød-hvide Aalborg-hold mod sejren. Slutresultatet blev 5-2. Video: - Det var en god holdindsats, lød det fra Julian Jakobsen Aalborg Pirates skal allerede i aktion igen på fredag, og her er der lagt op til lokalbrag mod Frederikshavn White Hawks. Målscorer: 1-0 Ian Edmondson (6. minut), 2-0 Jeppe Jul Korsgaard (19. minut), 3-0 Patrick Bjorkstrand (28. minut), 4-0 Tobias Ladehoff (33. minut), 4-1 Mark Auk (35. minut), 5-1 Kirill Kabanov (39. minut), 5-2 Mark Auk (43. minut)
Aalborg Pirates besejrede Odense Bulldog med 5-2 i sæsonpremieren. Nu indtager det nordjyske mandskab førstepladsen i Metal Ligaen.